বিচারপতি নিয়োগের আবেদন, আইনজীবীকে সুপ্রিম ভর্ৎসনা আদালতের

ওয়েব ডেস্ক: বিচারপতি নিয়োগের প্রক্রিয়া (Justice Recruitment Process) নিয়ে প্রশ্ন তুলে বিপাকে পড়লেন আইনজীবী জি সর্বান কুমার। তেলঙ্গানা হাইকোর্টের (Telangana High Court) বিচারপতি হিসেবে নিজেকে নিয়োগের দাবি জানিয়ে সুপ্রিম কোর্টে (Supreme Court) আবেদন করেন তিনি। কিন্তু সেই আবেদন শুনে ক্ষুব্ধ হয় সর্বোচ্চ আদালত। প্রধান বিচারপতি বিআর গাভাইয়ের নেতৃত্বাধীন বেঞ্চ আবেদনকারীকে ভর্ৎসনা করে বলেন, “আপনি কি চান আমরা এখনই কলেজিয়াম সভা ডেকে ফেলি?”

এই আবেদনের ভিত্তিতে আদালতের পর্যবেক্ষণ, বিচারপতি নিয়োগ প্রক্রিয়া নিয়ে এমন ধরনের আবেদন আদালতের সামনে আনা একেবারেই অনুচিত। প্রধান বিচারপতি গাভাই আরও মন্তব্য করেন, “আপনি বিচারপতি নিয়োগ ব্যবস্থাকে উপহাস করছেন। এই ধরনের আবেদন দায়ের করার জন্য আবেদনকারীর উপর জরিমানা আরোপ করা উচিত। আমরা কখনও হাইকোর্টের বিচারপতি নিয়োগ সম্পর্কিত কোনও ব্যক্তিগত আবেদন শুনেছি?”

আরও পড়ুন: বিচারপতিদের প্রবীণ পদবী কবে থেকে কার্যকর? জানাল সুপ্রিম কোর্ট

জি সর্বান কুমার তাঁর আবেদনে তেলেঙ্গানা হাইকোর্টের রেজিস্ট্রারকেও পক্ষভুক্ত করেছিলেন। তবে সুপ্রিম কোর্ট স্পষ্ট জানায়, এ ধরনের বিষয়ে আদালতের হস্তক্ষেপের কোনও জায়গা নেই। পরিস্থিতি বুঝে শেষে আবেদন প্রত্যাহারের আবেদন জানান কুমার। তবে এখানেই থামেননি প্রধান বিচারপতি। তিনি বলেন, “এই ধরনের তুচ্ছ ও ভিত্তিহীন আবেদন দায়ের করার জন্য প্রথমেই ওই আইনজীবীর লাইসেন্স প্রত্যাহার করা উচিত।”

শেষ পর্যন্ত আদালতের তিরস্কারে এবং চাপের মুখে নিজের আবেদন প্রত্যাহার করতে বাধ্য হন আবেদনকারী জি সর্বান কুমার। এই ঘটনার মাধ্যমে আবারও স্পষ্ট হল— বিচারপতি নিয়োগ সংক্রান্ত সিদ্ধান্ত সম্পূর্ণভাবে কলেজিয়ামের এখতিয়ারভুক্ত, এবং তা নিয়ে আদালতে ব্যক্তিগত দাবি জানানো আইনত অবৈধ ও অনভিপ্রেত।

দেখুন আরও খবর: